בראשית פרק כז-כח: בִּרְכוֹת יצחק ליעקב ועשו

מבוא

פרקים כז ותחילת כח עוסקים בסיפור ברכות יצחק לבניו, ההתחזות של יעקב לעשיו על פי מצוות של רבקה, ותגובתם של יצחק ועשיו כאשר מתברר להם שיעקב לקח במרמה את הברכה של עשיו, ולבסוף בריחתו של יעקב לחרן וברכת הדרך, שיעקב מקבל מאביו, לפני יציאתו לחרן.

שאלה מכוונות למידה

א. מדוע מבקש יצחק לברך את עשיו?

ב. מהי הברכה שהייתה מיועדת לכל בן לכתחילה? מה ניתן ללמוד מכך על רצונו של יצחק?

ג. מדוע רבקה פועלת בערמה לבטל את תוכניתו של יצחק?

ד. מה ההבדלים בין הברכה שקיבל יעקב לברה שקיבל עשיו?

|  |
| --- |
| תכניתו של יצחק ותגובת רבקה |

תכניתו של יצחק

בראשית כז

(א) וַיְהִי כִּי זָקֵן יִצְחָק וַתִּכְהֶיןָ עֵינָיו מֵרְאֹת וַיִּקְרָא אֶת עֵשָׂו בְּנוֹ הַגָּדֹל וַיֹּאמֶר אֵלָיו בְּנִי וַיֹּאמֶר אֵלָיו הִנֵּנִי:

(ב) וַיֹּאמֶר הִנֵּה נָא זָקַנְתִּי לֹא יָדַעְתִּי יוֹם מוֹתִי:

(ג) וְעַתָּה שָׂא נָא כֵלֶיךָ תֶּלְיְךָ וְקַשְׁתֶּךָ וְצֵא הַשָּׂדֶה וְצוּדָה לִּי צָיִד:

(ד) וַעֲשֵׂה לִי מַטְעַמִּים כַּאֲשֶׁר אָהַבְתִּי וְהָבִיאָה לִּי וְאֹכֵלָה בַּעֲבוּר תְּבָרֶכְךָ נַפְשִׁי בְּטֶרֶם אָמוּת:

יצחק רוצה לברך את עשו כיון שהוא חושב שיום מיתתו קרב:

א. עיניו כהו - "וַתִּכְהֶיןָ עֵינָיו מֵרְאֹת".

ב. הוא חש בזקנותו - "וַיְהִי כִּי זָקֵן, זָקַנְתִּי".

ג. מעריך שיום מותו קרב - "בְּטֶרֶם אָמוּת".

1. **מן הפשט עולה שקיימת מערכת יחסים יפה בין יצחק האב לעשו הבן. הבא ארבע ראיות לכך מפסוקים א-ד.**

מה תגובתה של רבקה אמנו לתכנית של יצחק?

רבקה רוקמת תכנית שונה בכדי שיעקב יזכה בברכת יצחק ולא עשו.

****בראשית כז****

**(ה) וְרִבְקָה שֹׁמַעַת בְּדַבֵּר יִצְחָק אֶל עֵשָׂו בְּנוֹ וַיֵּלֶךְ עֵשָׂו הַשָּׂדֶה לָצוּד צַיִד לְהָבִיא:**

**(ו) וְרִבְקָה אָמְרָה אֶל יַעֲקֹב בְּנָהּ לֵאמֹר הִנֵּה שָׁמַעְתִּי אֶת אָבִיךָ מְדַבֵּר אֶל עֵשָׂו אָחִיךָ לֵאמֹר:**

**(ז) הָבִיאָה לִּי צַיִד וַעֲשֵׂה לִי מַטְעַמִּים וְאֹכֵלָה וַאֲבָרֶכְכָה לִפְנֵי ה' לִפְנֵי מוֹתִי:**

**(ח) וְעַתָּה בְנִי שְׁמַע בְּקֹלִי לַאֲשֶׁר אֲנִי מְצַוָּה אֹתָךְ:**

**(ט) לֶךְ נָא אֶל הַצֹּאן וְקַח לִי מִשָּׁם שְׁנֵי גְּדָיֵי עִזִּים טֹבִים וְאֶעֱשֶׂה אֹתָם מַטְעַמִּים לְאָבִיךָ כַּאֲשֶׁר אָהֵב:**

**(י) וְהֵבֵאתָ לְאָבִיךָ וְאָכָל בַּעֲבֻר אֲשֶׁר יְבָרֶכְךָ לִפְנֵי מוֹתוֹ:**

**(יא) וַיֹּאמֶר יַעֲקֹב אֶל רִבְקָה אִמּוֹ הֵן עֵשָׂו אָחִי אִישׁ שָׂעִר וְאָנֹכִי אִישׁ חָלָק:**

**(יב) אוּלַי יְמֻשֵּׁנִי אָבִי וְהָיִיתִי בְעֵינָיו כִּמְתַעְתֵּעַ וְהֵבֵאתִי עָלַי קְלָלָה וְלֹא בְרָכָה:**

**(יג) וַתֹּאמֶר לוֹ אִמּוֹ עָלַי קִלְלָתְךָ בְּנִי אַךְ שְׁמַע בְּקֹלִי וְלֵךְ קַח לִי:**

בפסוקים אלה כדאי לשים לב לדברים הבאים:

(א) רבקה פונה מיד ליעקב ולא משתפת את יצחק בתכניתה.

(ב) הכתוב עושה שימוש רב בכינויי משפחה (ולא בשמות של הדמויות): אָבִיךָ, אָבִי, בְנִי, בְּנוֹ, בְּנָהּ, אָחִיךָ, אָחִי, אִמּוֹ - דבר שמעיד על המתח הגדול ביחסים המשפחתיים.

(ג) הכינויים השונים של הבנים: עשו הוא בְּנוֹ של יצחק (ה), ואילו יעקב הוא בְּנָהּ של רבקה (ו, ח, יג). הכתוב ממחיש כך את מערכת היחסים בין ההורים לבנים שנזכרה כבר בפרק כ"ה: "וַיֶּאֱהַב יִצְחָק אֶת עֵשָׂו כִּי צַיִד בְּפִיו וְרִבְקָה אֹהֶבֶת אֶת יַעֲקֹב" (בראשית כה, כח).

(ד) רבקה משתמשת הן **בלשון ציווי** וסמכות "שְׁמַע בְּקֹלִי לַאֲשֶׁר אֲנִי מְצַוָּה אֹתָךְ" (ח, יג), והן **בלשון בקשה** "לֶךְ נָא" (ט).

1. על פי הפשט, ממה חושש יעקב, וכיצד משכנעת אותו רבקה?

****ביצוע התוכנית****

**בראשית פרק כז**

**(יד) וַיֵּלֶךְ וַיִּקַּח וַיָּבֵא לְאִמּוֹ וַתַּעַשׂ אִמּוֹ מַטְעַמִּים כַּאֲשֶׁר אָהֵב אָבִיו:**

**(טו) וַתִּקַּח רִבְקָה אֶת בִּגְדֵי עֵשָׂו בְּנָהּ הַגָּדֹל הַחֲמֻדֹת אֲשֶׁר אִתָּהּ בַּבָּיִת וַתַּלְבֵּשׁ אֶת יַעֲקֹב בְּנָהּ הַקָּטָן:**

**(טז) וְאֵת עֹרֹת גְּדָיֵי הָעִזִּים הִלְבִּישָׁה עַל יָדָיו וְעַל חֶלְקַת צַוָּארָיו:**

**(יז) וַתִּתֵּן אֶת הַמַּטְעַמִּים וְאֶת הַלֶּחֶם אֲשֶׁר עָשָׂתָה בְּיַד יַעֲקֹב בְּנָהּ:**

1. **האם יעקב עשה כמצות אימו, ברצון או בחוסר רצון? הבא שתי ראיות מן הכתוב לתשובתך.**

****בראשית רבה (וילנא) פרשת תולדות פרשה סה****

**"וילך ויקח ויבא לאמו" -** אנוס וכפוף ובוכה**.**

1. **על מה מבסס המדרש שיעקב עשה את דברי אימו** כ"אנוס וכפוף ובוכה"?

הפער בין יצחק לרבקה

**מדוע ביקש יצחק לברך את עשיו?**

תלמידי 3 יח"ל צריכים להכיר דרך אחת ותלמידי 5 יח"ל שתי דרכים.

**השאלה המרכזית שניצבת בתחילת פרק כז היא, מדוע מבקש יצחק לברך את עשיו?**

|  |  |
| --- | --- |
| **רד"ק בראשית פרק כז, ד**  כי ידע כי צריך הוא (עשיו) לברכתו כי לא היה איש הגון וטוב, אבל יעקב לא היה צריך לברכה, כי ידע יצחק כי "ברכת אברהם" לו תהיה וברית קיום הזרע המיוחד לאברהם, ובניו ירשו את הארץ. ואברהם גם כן לא ברך את יצחק. | **רמב"ן בראשית כז, ד-כא**  היה בדעתו לברך אותו שיזכה הוא ב"ברכת אברהם" לנחול את הארץ, ולהיות הוא בעל הברית לה' כי הוא הבכור... כי המנהג במולידים להכיר (להעדיף) את הבכור - בברכה ובכבוד ובמתן... כי לא היה עשו רשע בעיני אביו**...**  והיא (רבקה), מדעתה צִדְקת הקטן ורשעת הגדול, תשתדל בכל הטורח הזה להעביר הברכה והכבוד מן הגדול אל הקטן**.** |

1. **עיין בדבריהם של הרד"ק והרמב"ן, וענה על השאלות הבאות לפי כל אחד מן הפירושים:**

**א. האם יצחק ידע שעשיו אינו אדם הגון וטוב?**

ב. האם יצחק התכוון לברך את עשיו "בברכת אברהם" (ברכות ההבטחה של ה' על העם והארץ).

ג. מדוע מבקש יצחק לברך את עשיו?

ד. מה הייתה התוכנית של יצחק לגבי יעקב?

**מדוע רבקה פועלת בערמה נגד תכניתו של יצחק?**

**הסבר ראשון**

1. **עיין שוב בפירוש הרד"ק והרמב"ן, לפי איזה פירוש מובן יותר הצורך בפעולת הערמה של רבקה? נמק.**

**הסבר שני**

בראשית כה

(כב) וַיִּתְרֹצֲצוּ הַבָּנִים בְּקִרְבָּהּ וַתֹּאמֶר אִם כֵּן לָמָּה זֶּה אָנֹכִי וַתֵּלֶךְ לִדְרֹשׁ אֶת ה':

(כג) וַיֹּאמֶר ה' לָהּ שְׁנֵי גוֹיִם בְּבִטְנֵךְ וּשְׁנֵי לְאֻמִּים מִמֵּעַיִךְ יִפָּרֵדוּ וּלְאֹם מִלְאֹם יֶאֱמָץ **וְרַב יַעֲבֹד צָעִיר**:

בראשית כז, יג

וַתֹּאמֶר לוֹ אִמּוֹ **עָלַי קִלְלָתְךָ בְּנִי** אַךְ שְׁמַע בְּקֹלִי וְלֵךְ קַח לִי:

רשב"ם בראשית כז, יג

עָלַי קִלְלָתְךָ בְּנִי - כי הייתה בוטחת במה שאמר לה הקב"ה: "ורב יעבד צעיר".

1. קרא את הפסוקים ואת פירוש רשב"ם, וענה:

א. איזו ברכה חשבה רבקה שיצחק מתכננן לברך את עשיו?

ב. מדוע פעלה רבקה נגד תכניתו של יצחק, ועוד דחפה את יעקב לפעול בערמה?

|  |
| --- |
| [המפגש בין יעקב ליצחק](http://lilmod.cet.ac.il/ShowItem.aspx?ItemID=a23266bf-3886-4795-a7d4-e7c165b95cb5&lang=HEB) |

בראשית כז

(יח) וַיָּבֹא אֶל אָבִיו וַיֹּאמֶר אָבִי וַיֹּאמֶר הִנֶּנִּי מִי אַתָּה בְּנִי:

(יט) וַיֹּאמֶר יַעֲקֹב אֶל אָבִיו אָנֹכִי עֵשָׂו בְּכֹרֶךָ עָשִׂיתִי כַּאֲשֶׁר דִּבַּרְתָּ אֵלָי קוּם נָא שְׁבָה וְאָכְלָה מִצֵּידִי בַּעֲבוּר תְּבָרֲכַנִּי נַפְשֶׁךָ:

(כ) וַיֹּאמֶר יִצְחָק אֶל בְּנוֹ מַה זֶּה מִהַרְתָּ לִמְצֹא בְּנִי וַיֹּאמֶר כִּי הִקְרָה ה' אֱלֹהֶיךָ לְפָנָי:

(כא) וַיֹּאמֶר יִצְחָק אֶל יַעֲקֹב גְּשָׁה נָּא וַאֲמֻשְׁךָ בְּנִי הַאַתָּה זֶה בְּנִי עֵשָׂו אִם לֹא:

(כב) וַיִּגַּשׁ יַעֲקֹב אֶל יִצְחָק אָבִיו וַיְמֻשֵּׁהוּ וַיֹּאמֶר הַקֹּל קוֹל יַעֲקֹב וְהַיָּדַיִם יְדֵי עֵשָׂו:

(כג) וְלֹא הִכִּירוֹ כִּי הָיוּ יָדָיו כִּידֵי עֵשָׂו אָחִיו שְׂעִרֹת, וַיְבָרְכֵהוּ:

(כד) וַיֹּאמֶר אַתָּה זֶה בְּנִי עֵשָׂו וַיֹּאמֶר אָנִי:

(כה) וַיֹּאמֶר הַגִּשָׁה לִּי וְאֹכְלָה מִצֵּיד בְּנִי לְמַעַן תְּבָרֶכְךָ נַפְשִׁי וַיַּגֶּשׁ לוֹ וַיֹּאכַל וַיָּבֵא לוֹ יַיִן וַיֵּשְׁתְּ:

(כו) וַיֹּאמֶר אֵלָיו יִצְחָק אָבִיו גְּשָׁה נָּא וּשְׁקָה לִּי בְּנִי:

(כז) וַיִּגַּשׁ וַיִּשַּׁק לוֹ וַיָּרַח אֶת רֵיחַ בְּגָדָיו וַיְבָרֲכֵהוּ וַיֹּאמֶר רְאֵה רֵיחַ בְּנִי כְּרֵיחַ שָׂדֶה אֲשֶׁר בֵּרֲכוֹ ה':

(כח) וְיִתֶּן לְךָ הָאֱלֹהִים מִטַּל הַשָּׁמַיִם וּמִשְׁמַנֵּי הָאָרֶץ וְרֹב דָּגָן וְתִירֹשׁ:

(כט) יַעַבְדוּךָ עַמִּים וְיִשְׁתַּחֲווּ לְךָ לְאֻמִּים הֱוֵה גְבִיר לְאַחֶיךָ וְיִשְׁתַּחֲווּ לְךָ בְּנֵי אִמֶּךָ אֹרְרֶיךָ אָרוּר וּמְבָרֲכֶיךָ בָּרוּךְ:

****החשד של יצחק****

1. **בפסוקים יח-כד עולה שיצחק חושד שהעומד לפני איננו עשיו, עיין בפסוקים וענה:**

**א. לפי הפשט, הבא שלוש ראיות מן הפסוקים, שיצחק חשד שהעומד לפני איננו עשו אלא יעקב.**

**ב. לפי הפשט, מה הסיבה שגרמה ליצחק לחשוד שהעומד לפניו איננו עשיו?**

****רש"י בראשית כז, כא-כב****

גְּשָׁה נָּא וַאֲמֻשְׁךָ **- אמר יצחק בלבו אין דרך עשו להיות שם שמים שגור בפיו, וזה אמר "כי הקרה ה' אלהיך"( פס' כ).**

קוֹל יַעֲקֹב **- שמדבר בלשון תחנונים "קום נא" (פס' יט), אבל עשו בלשון קנטוריא דבר "יקום אבי" (פס' לא).**

1. **אילו שתי ראיות נוספות מוסיף רש"י לסיבות שגרמו ליצחק לחשוד שהעומד לפניו איננו עשיו.**

כיצד יש להבין את תשובות יעקב לשאלות אביו?

בראשית כז, יח-כד

וַיָּבֹא אֶל אָבִיו,

וַיֹּאמֶר: אָבִי,

וַיֹּאמֶר: הִנֶּנִּי, מִי אַתָּה בְּנִי?

וַיֹּאמֶר יַעֲקֹב אֶל אָבִיו: **אָנֹכִי עֵשָׂו בְּכֹרֶךָ עָשִׂיתִי כַּאֲשֶׁר דִּבַּרְתָּ...**

וַיֹּאמֶר: אַתָּה זֶה בְּנִי עֵשָׂו?

וַיֹּאמֶר: **אָנִי**.

1. **עיין בדו-שיח שמתנהל בין יצחק ליעקב בפסוקים יח-כד, ובדברי הפרשנים שלפניך, והסבר בטבלה, לפי כל שיטה פרשנית,** כיצד יש להבין את תשובות יעקב לשאלות אביו? **והאם יעקב שיקר?**

|  |  |  |  |
| --- | --- | --- | --- |
|  | **אור החיים** | **רש"י** | **חזקוני** |
|  | "אנכי עשו בכורך" - פירושו: להיות שקנה הבכורה מעשיו, הנה הוא נעשה עשיו לצד בחינת הבכורה, כי לא יקראו עשיו בכורו. ואומרו: "עשיתי כאשר דברת אלי" - פירוש כי טעם שציווה לעשו הוא כי הוא בנו הבכור, וכיון שנטל הבכורה, כאילו הדבר בא אלי. | אנכי עשו בכורך - אנכי המביא לך, ועשיו הוא בכורך.  עשיתי - כמה דברים כאשר דברת אלי.  ויאמר אני - לא אמר "אני עשו", אלא "אני". | אנכי עשו בכורך - יש מפרשים שלפי צורך שעה אפשר לשנות הדיבור, כגון אברהם "אמרי לי אחי הוא"... |
| **א. האם יעקב שיקר?** |  |  |  |
| **ב. כיצד יש להבין את תשובות יעקב לשאלות אביו?** |  |  |  |

****המפגש בין עשיו ליצחק****

****בראשית כז****

**(ל) וַיְהִי כַּאֲשֶׁר כִּלָּה יִצְחָק לְבָרֵךְ אֶת יַעֲקֹב וַיְהִי אַךְ יָצֹא יָצָא יַעֲקֹב מֵאֵת פְּנֵי יִצְחָק אָבִיו וְעֵשָׂו אָחִיו בָּא מִצֵּידוֹ:**

**(לא) וַיַּעַשׂ גַּם הוּא מַטְעַמִּים וַיָּבֵא לְאָבִיו וַיֹּאמֶר לְאָבִיו יָקֻם אָבִי וְיֹאכַל מִצֵּיד בְּנוֹ בַּעֲבֻר תְּבָרֲכַנִּי נַפְשֶׁךָ:**

**(לב) וַיֹּאמֶר לוֹ יִצְחָק אָבִיו מִי אָתָּה וַיֹּאמֶר אֲנִי בִּנְךָ בְכֹרְךָ עֵשָׂו:**

**(לג) וַיֶּחֱרַד יִצְחָק חֲרָדָה גְּדֹלָה עַד מְאֹד**

**וַיֹּאמֶר מִי אֵפוֹא הוּא הַצָּד צַיִד וַיָּבֵא לִי וָאֹכַל מִכֹּל בְּטֶרֶם תָּבוֹא וָאֲבָרֲכֵהוּ גַּם בָּרוּךְ יִהְיֶה:**

**(לד) כִּשְׁמֹעַ עֵשָׂו אֶת דִּבְרֵי אָבִיו וַיִּצְעַק צְעָקָה גְּדֹלָה וּמָרָה עַד מְאֹד וַיֹּאמֶר לְאָבִיו בָּרֲכֵנִי גַם אָנִי אָבִי:**

**(לה) וַיֹּאמֶר בָּא אָחִיךָ בְּמִרְמָה וַיִּקַּח בִּרְכָתֶךָ:**

**(לו) וַיֹּאמֶר הֲכִי קָרָא שְׁמוֹ יַעֲקֹב וַיַּעְקְבֵנִי זֶה פַעֲמַיִם אֶת בְּכֹרָתִי לָקָח וְהִנֵּה עַתָּה לָקַח בִּרְכָתִי וַיֹּאמַר הֲלֹא אָצַלְתָּ לִּי בְּרָכָה:**

**(לז) וַיַּעַן יִצְחָק וַיֹּאמֶר לְעֵשָׂו**

**הֵן גְּבִיר שַׂמְתִּיו לָךְ וְאֶת כָּל אֶחָיו נָתַתִּי לוֹ לַעֲבָדִים וְדָגָן וְתִירֹשׁ סְמַכְתִּיו וּלְכָה אֵפוֹא מָה אֶעֱשֶׂה בְּנִי:**

**(לח) וַיֹּאמֶר עֵשָׂו אֶל אָבִיו הַבְרָכָה אַחַת הִוא לְךָ אָבִי בָּרֲכֵנִי גַם אָנִי אָבִי וַיִּשָּׂא עֵשָׂו קֹלוֹ וַיֵּבְךְּ:**

**(לט) וַיַּעַן יִצְחָק אָבִיו וַיֹּאמֶר אֵלָיו הִנֵּה מִשְׁמַנֵּי הָאָרֶץ יִהְיֶה מוֹשָׁבֶךָ וּמִטַּל הַשָּׁמַיִם מֵעָל:**

**(מ) וְעַל חַרְבְּךָ תִחְיֶה וְאֶת אָחִיךָ תַּעֲבֹד וְהָיָה כַּאֲשֶׁר תָּרִיד וּפָרַקְתָּ עֻלּוֹ מֵעַל צַוָּארֶךָ:**

כדאי לשים לב, שהכתוב עושה שימוש רב **בכינויי המשפחה** (אב, בן ואח) ולא נוקט בשמותיהם של הדמויות וזאת כדי להבליט את גודל המתח המשפחתי בדו-שיח.

1. **עיין בפסוק לג, וענה:**

**א. מהי התגובה הכפולה של יצחק כשהתברר לו שהוא בירך את יעקב ולא את עשיו?**

**ב. מה הקושי בתגובה הכפולה של יצחק?**

****רמב"ן בראשית כז, לג****

**בטרם תבא ואברכהו גם ברוך יהיה - אין דרך החרד "חרדה גדולה עד מאד" וצועק 'מי הוא אשר רמני לברך אותו', שישלים צעקתו לאמר מיד "גם ברוך יהיה", אבל היה ראוי שיקללהו?!...**

**טעמו (פירושו) "וגם ברוך יהיה" - על כרחי, שאי אפשר לי להעביר הברכה ממנו, כי מאז שברך אותו ידע ברוח הקדש שחלה ברכתו עליו. וזהו טעם (הפירוש) ה"חרדה הגדולה" אשר חרד - כי ידע שאִבֶד בנו האהוב לו, (את) ברכתו לעולם. זה טעם (הפירוש) "בא אחיך במרמה" - כי אחר שאמר "מי איפוא", נתן דעתו שהבא אליו היה יעקב, שאי אפשר שתחול הברכה (אלא) רק בזרעו.**

1. **לפי הרמב"ן, כיצד יש לפרש את התגובה הכפולה והסותרת של יצחק?**

****זעקתו של עשיו****

* ****מדרש רבה****, ****פרשת תולדות פרשה סז****

כששמע עשו את דברי אביו "ויצעק צעקה גדולה ומרה" וגו'. אמר ר' חנינה כל מי שאומר הקדוש ברוך הוא וותרן הוא יתוותרון מעיו, אלא (ה') מאריך רוחו. זעקה אחת הזעיק יעקב לעשו, והיכן נפרע לו? בשושן הבירה שנאמר (על מרדכי) "ויזעק זעקה גדולה ומרה" וגו' (אסתר ד, א)

1. **שאלה למחשבה:** לעיל ראינו פרשנים המסבירים שיעקב נהג כשורה כאשר הוא לקח את הברכה מעשיו, כיצד פירושים אלו מסתדרים עם מדרש רבה?

****ברכות יצחק לבניו - תוכנן של הברכות****

**השוואה בין שתי הברכות שקיבל יעקב מיצחק**

**בטבלה שלפניך מבואות שתי ברכות בהן יצחק ברך את יעקב: הראשונה זו הברכה שיצחק תכנן לברך בה את עשיו - ובפועל יעקב קיבל אותה בעקבות מעשה ההתחזות שלו. השנייה זו הברכה שיצחק ברך את יעקב לפני יציאתו לחרן - ברכה זו יצחק ידע בוודאות שיעקב לפניו וייעד אותה מלכתחילה ליעקב.**

|  |  |
| --- | --- |
| **הברכה שייעד יצחק לעשו**  (ובפועל זכה בה יעקב) | **הברכה שקיבל יעקב מיצחק לפני צאתו לחרן**  (ואותה ייעד מראש ליעקב) |
| **בראשית כ"ז, כח-כט**  וְיִתֶּן לְךָ הָאֱ-לֹקים  מִטַּל הַשָּׁמַיִם וּמִשְׁמַנֵּי הָאָרֶץ וְרֹב דָּגָן וְתִירשׁ:  יַעַבְדוּךָ עַמִּים וְיִשְׁתַּחֲווּ לְךָ לְאֻמִּים  הֱוֵה גְבִיר לְאַחֶיךָ וְיִשְׁתַּחֲווּ לְךָ בְּנֵי אִמֶּךָ  אֹרֲרֶיךָ אָרוּר וּמְבָרֲכֶיךָ בָּרוּךְ: | **בראשית כ"ח, ג-ד**  וְאֵל שַׁדַּי יְבָרֵךְ אֹתְךָ  וְיַפְרְךָ וְיַרְבֶּךָ וְהָיִיתָ לִקְהַל עַמִּים:  וְיִתֶּן לְךָ אֶת בִּרְכַּת אַבְרָהָם  לְךָ וּלְזַרְעֲךָ אִתָּךְ לְרִשְׁתְּךָ אֶת אֶרֶץ מְגֻרֶיךָ  אֲשֶׁר נָתַן אֱלֹקים לְאַבְרָהָם: |

1. **עיין בשתי הברכות שברך יצחק את יעקב, וענה:**

**א. באילו שני דברים עיקריים ברך יצחק את יעקב בברכה הראשונה (בברכה שהייתה מיועדת לעשו)?**

**ב. באילו שני דברים עיקריים ברך יצחק את יעקב בברכה השנייה (בברכה שמלכתחילה הייתה מיועדת ליעקב)?**

**ג. מה ההבדל העיקרי בין שתי הברכות, ומה ניתן ללמוד מההשוואה הזו?**

**ד.** למי מהפירושים שהבאנו **בשאלה 5** אפשר להביא סיוע מהשוואה זו, ולמי לא? נמק.

**השוואה בין הברכה שקיבל יעקב לברכה שקיבל עשו:**

|  |  |
| --- | --- |
| **הברכה שקיבל יעקב (פס' כח-כט)** | **הברכה שקיבל עשו (פס' לט-מ)** |
| וְיִתֶּן לְךָ הָאֱלֹקים  מִטַּל הַשָּׁמַיִם וּמִשְׁמַנֵּי הָאָרֶץ  וְרֹב דָּגָן וְתִירשׁ:  יַעַבְדוּךָ עַמִּים וְיִשְׁתַּחֲווּ לְךָ לְאֻמִּים  הֱוֵה גְבִיר לְאַחֶיךָ וְיִשְׁתַּחֲווּ לְךָ בְּנֵי אִמֶּךָ  אֹרֲרֶיךָ אָרוּר וּמְבָרֲכֶיךָ בָּרוּךְ: | הִנֵּה מִשְׁמַנֵּי הָאָרֶץ יִהְיֶה מוֹשָׁבֶךָ וּמִטַּל הַשָּׁמַיִם מֵעָל:  וְעַל חַרְבְּךָ תִחְיֶה  וְאֶת אָחִיךָ תַּעֲבֹד  וְהָיָה כַּאֲשֶׁר תָּרִיד וּפָרַקְתָּעֻלּוֹ מֵעַל צַוָּארֶךָ: |

1. השווה בין הברכה הראשונה - שקיבל יעקב במקום עשיו, לבין הברכה השנייה - שקיבל עשיו, וענה:

א. סמן במרקר את הביטויים הדומים בשתי הברכות.

ב. כתוב שני נושאים שמשותפים לשתי הברכות.

ג. מצא שני הבדלים בין הברכות.

משטמת עשו ותוצאותיה - צאתו של יעקב לחרן

בראשית כז

(מא) וַיִּשְׂטֹם עֵשָׂו אֶת יַעֲקֹב עַל הַבְּרָכָה אֲשֶׁר בֵּרֲכוֹ אָבִיו וַיֹּאמֶר עֵשָׂו בְּלִבּוֹ יִקְרְבוּ יְמֵי אֵבֶל אָבִי וְאַהַרְגָה אֶת יַעֲקֹב אָחִי:

(מב) וַיֻּגַּד לְרִבְקָה אֶת דִּבְרֵי עֵשָׂו **בְּנָהּ הַגָּדֹל**

וַתִּשְׁלַח וַתִּקְרָא לְיַעֲקֹב **בְּנָהּ הַקָּטָן** וַתֹּאמֶר אֵלָיו הִנֵּה עֵשָׂו אָחִיךָ מִתְנַחֵם לְךָ לְהָרְגֶךָ:

(מג) וְעַתָּה בְנִי שְׁמַע בְּקֹלִי וְקוּם בְּרַח לְךָ אֶל לָבָן אָחִי חָרָנָה:

(מד) וְיָשַׁבְתָּ עִמּוֹ יָמִים אֲחָדִים עַד אֲשֶׁר תָּשׁוּב חֲמַת אָחִיךָ:

(מה) עַד שׁוּב אַף אָחִיךָ מִמְּךָ וְשָׁכַח אֵת אֲשֶׁר עָשִׂיתָ לּוֹ וְשָׁלַחְתִּי וּלְקַחְתִּיךָ מִשָּׁם **לָמָה אֶשְׁכַּל גַּם שְׁנֵיכֶם יוֹם אֶחָד**:

(מו) וַתֹּאמֶר רִבְקָה אֶל יִצְחָק

קַצְתִּי בְחַיַּי מִפְּנֵי בְּנוֹת חֵת אִם לֹקֵחַ יַעֲקֹב אִשָּׁה מִבְּנוֹת חֵת כָּאֵלֶּה מִבְּנוֹת הָאָרֶץ לָמָּה לִּי חַיִּים:

1. רבקה שולחת את יעקב לחרן, כדי להצילו מתוכניתו של עשיו.

מה ההבדל בין הנימוק שהיא נותנת ליעקב (פס' מב-מג), לעומת הנימוק שהיא נותנת ליצחק (פס' מו)?

* העמק דבר

באשר לא רצתה רבקה להודיע ליצחק רישעת עשיו.

1. מדוע רבקה אומרת ליצחק נימוק אחר? היעזר בפירושו של בעל "העמק דבר".

****ברכת יצחק ליעקב עם יציאתו לחרן****

בראשית כח

(א) וַיִּקְרָא יִצְחָק אֶל יַעֲקֹב וַיְבָרֶךְ אֹתוֹ וַיְצַוֵּהוּ וַיֹּאמֶר לוֹ לֹא תִקַּח אִשָּׁה מִבְּנוֹת כְּנָעַן:

(ב) קוּם לֵךְ פַּדֶּנָה אֲרָם בֵּיתָה בְתוּאֵל אֲבִי אִמֶּךָ וְקַח לְךָ מִשָּׁם אִשָּׁה מִבְּנוֹת לָבָן אֲחִי אִמֶּךָ:

(ג) וְאֵל שַׁדַּי יְבָרֵךְ אֹתְךָ וְיַפְרְךָ וְיַרְבֶּךָ וְהָיִיתָ לִקְהַל עַמִּים:

(ד) וְיִתֶּן לְךָ אֶת בִּרְכַּת אַבְרָהָם לְךָ וּלְזַרְעֲךָ אִתָּךְ לְרִשְׁתְּךָ אֶת אֶרֶץ מְגֻרֶיךָ אֲשֶׁר נָתַן אֱלֹהִים לְאַבְרָהָם:

(ה) וַיִּשְׁלַח יִצְחָק אֶת יַעֲקֹב וַיֵּלֶךְ פַּדֶּנָה אֲרָם אֶל לָבָן בֶּן בְּתוּאֵל הָאֲרַמִּי אֲחִי רִבְקָה אֵם יַעֲקֹב וְעֵשָׂו:

1. עיין בפרק כח פסוקים א-ה. מהו תוכן הברכה שיצחק נותן ליעקב לפני צאתו לחרן? במה ברכה זו שונה משתי הברכות בפרק כז? ומה ניתן ללמוד מכך?

****יצחק אוסר על יעקב לשאת אישה מבנות כנען****

בראשית כח, א

וַיִּקְרָא יִצְחָק אֶל יַעֲקֹב וַיְבָרֶךְ אֹתוֹ וַיְצַוֵּהוּ וַיֹּאמֶר לוֹ **לֹא תִקַּח אִשָּׁה מִבְּנוֹת כְּנָעַן**:

יצחק מצווה על יעקב לא להינשא לבנות כנען ולשאת בת משפחה. ויש כאן המשכיות למעשי אבות השושלת - אברהם ויצחק שגם הם לקחו נשים מבנות משפחתם. גם במעשה זה מוכיח שיעקב הוא הוא הממשיך של אברהם ויצחק. יש לזכור שעשיו כן נשא נשים כנעניות והדבר היה למורת אביו:

בראשית כו

(לד) וַיְהִי עֵשָׂו בֶּן אַרְבָּעִים שָׁנָה וַיִּקַּח אִשָּׁה אֶת יְהוּדִית בַּת בְּאֵרִי **הַחִתִּי** וְאֶת בָּשְׂמַת בַּת אֵילֹן **הַחִתִּי**:

(לה) וַתִּהְיֶיןָ מֹרַת רוּחַ לְיִצְחָק וּלְרִבְקָה: